Imtella' Ġunju 24, 2020 F'operazzjoni delikata fil-Palazz tal-Gran Mastru fil-Belt, żewġ iljuni kbar tal-ġebel, li jmorru lura għas-seklu 19, ittieħdu lura għall-post oriġinali tagħhom quddiem il-bieb prinċipali tas-sala fejn kien jiltaqa' l-Parlament, li qabel kienet tilqa' l-Armerija. Lura f'posthom żewġ iljuni kbar tal-ġebel tas-seklu 19 li għal bosta snin kienu jżejnu d-daħla tal-armerija tal-palazz fejn aktar tard kien jiltaqa' l-Parlament. Il-ħidma kienet tinvolvi biċċa uġigħ ta' ras anke biex idaħħal krejn fil-bitħa tal-palazz. L-operazzjoni biex jerġgħu jsibu posthom setgħet issir għax bħalissa hemm saqaf maqlugħ bhala parti mir-restawr estensiv li qed isir fil-palazz kif spjegat il-Perit Katya Maniscalco. "Ħadna l-opportunità waqt li qlajna dan is-saqaf biex indaħħlu ż-żewġ iljuni li oriġinarjament kienu mpoġġijin quddiem l-entratura tal-Armerija. Ħadna l-opportunità għax dawn iż-żewġ iljuni huma tqal ħafna u kieku kien ikollna noqgħodu nġorruhom fuq l-idejn b'riskju li nagħmlulhom il-ħsara. Ġibna crane, norbtuhom u ntellgħuhom fil-post tagħhom." Kull iljun jiżen żewġ tunnellati. Il-Kuratur Anzjan tal-Palazz tal-Granmastru, Emanuel Magro Conti, qal li dawn l-iljuni oriġinarjament kienu maħsuba għall-ġnien li kien jagħmel mal-Palazz, fejn illum hemm Pjazza Reġina. Is-Sur Magro Conti qal li l-iskultur ta' dawn iż-żewġ iljuni x'iktarx li hu Ferdinando Dimech. "Kienu intenzjonati biex joqgħodu fuq l-arkati tal-entratura għal dan il-ġnien imma ħasbu li huma tqal wisq, allura użawhom għal hawnhekk, poġġewhom hawn. Għal aktar minn 100 sena baqgħu hawnhekk sal-1976, meta tneħħew u poġġewhom ġo bitħa, dik li ngħidulha ta' Prince Albert ġewwa hawnhekk stess il-Palazz.... billi jerġgħu jiġu introdotti lura fejn kienu għal iktar minn 100 sena rajna Heritage Malta li huwa l-aħjar biex insalvawhom." Heritage Malta bħalissa qed tagħmel proġett estensiv ta' restawr fil-Palazz tal-Gran Mastru b'investiment ta' aktar minn 10 miljun ewro b'kofinanzjament Ewropew mill-Fond għall-Iżvilupp Reġjonali u sabet ix-xoqqha f'moxxtha biex tirritorna l-iljuni fil-post originali tagħhom wara li kellu jinqala' dan is-saqaf minħabba li meta nqala' s-suffitt għar-restawr instab li s-saqaf tal-konkos kellu jinbidel ma' saqaf fuq stil bi travi tal-injam u xorok kif kien oriġinarjament.